Mircea 31.10.2022

Securitate întărită înaintea alegerilor legislative de marţi din Israel

Autorităţile au întărit măsurile de securitate în vederea alegerilor legislative care au loc marţi în Israel, al cincilea scrutin într-o perioadă de circa trei ani şi jumătate, relatează dpa.
Circa 18.000 membri ai forţelor de securitate vor fi desfăşuraţi în ziua alegerilor, când sunt aşteptaţi la urne cei aproximativ 6,8 milioane de alegători, a menţionat un purtător de cuvânt al poliţiei.
Fostul premier şi actualul lider al opoziţiei Benjamin Netanyahu speră la o revenire în urma votului de marţi.
Conform celor mai recente sondaje de opinie, partidul acestuia, Likud, ar putea redeveni cea mai puternică formaţiune din parlamentul israelian, Knessset. Totuşi, nu este clar dacă o coaliţie pro-Netanyahu va putea crea o majoritate. Blocul său poate obţine 60 din 120 de locuri, ceea ce ar duce din nou la un impas faţă în faţă cu tabăra actualului premier Yair Lapid. Prezenţa la vot a populaţiei arabe ar putea fi decisivă. Minoritatea arabă reprezintă circa 20% dintre cei 9,4 milioane de cetăţeni ai Israelului.